b'\n_START_ARTICLE_\nVelika nagrada Pacifika 1994\n_START_SECTION_\nPred dirko\n_START_PARAGRAPH_\nPo prej\xc5\xa1nji dirki za Veliko nagrado Brazilije je bil Eddie Irvine s strani FIE kaznovan s trkmo prepovedi, ker je povzro\xc4\x8dil tr\xc4\x8denje \xc5\xa1tirih dirkalnikov. Po prito\xc5\xbebi s strani njegovega mo\xc5\xa1tva Jordan pa je bila kazen dvignjena na tri dirke prepovedi, zamenjal ga je Aguri Suzuki. Ferrarijev dirka\xc4\x8d Jean Alesi si je na testiranjih po\xc5\xa1kodoval vrat, zamenjal ga je testni dirka\xc4\x8d Nicola Larini.\n_START_SECTION_\nKvalifikacije\n_START_PARAGRAPH_\nAyrton Senna je drugi\xc4\x8d zapored osvojil najbolj\xc5\xa1i \xc5\xa1tartni polo\xc5\xbeaj z Williams-Renaultom, drugo \xc5\xa1tartno mesto pa je ponovno osvojil Michael Schumacher z Benettonom. Damon Hill v drugem Williamsu je bil tretji, \xc4\x8detrti pa Mika H\xc3\xa4kkinen z McLarnom. Do desetega mesta so se zvrstili \xc5\xa1e Gerhard Berger, Martin Brundle, Nicola Larini, Rubens Barrichello, Christian Fittipaldi in Jos Verstappen.\n_START_SECTION_\nDirka\n_START_PARAGRAPH_\nSenna in Schumacher sta dobro \xc5\xa1tartala, malenkost bolje Nemec, v prvem ovinku pa je Mika H\xc3\xa4kkinen zadel Senno in ga izlo\xc4\x8dil iz dirke. V Senno je tr\xc4\x8dil tudi Larini, to pa povzro\xc4\x8dilo tudi \xc5\xa1e nekaj manj\xc5\xa1ih tr\xc4\x8denj v ozadju. Schumacher je za\xc4\x8del be\xc5\xbeati pred zasledovalci, H\xc3\xa4kkinen pa je lahko nadaljeval na drugem mestu. V \xc4\x8detrtem krogu je Finca napadal Hill, toda pri tem se je zavrtel in padel na deveto mesto. Do prvih postankov se je Hill prebil nazaj na \xc4\x8detrto mesto, pred njim sta bila tudi \xc5\xa1e Gerhard Berger in Rubens Barrichello. H\xc3\xa4kkinenu je ugasnil dirkalnik ob postanku v boksih, kmalu za tem pa je odstopil zaradi okvare hidravli\xc4\x8dnega sistema._NEWLINE_Damon Hill se je prebil na drugo mesto, nato pa je v devetin\xc5\xa1tiridesetem krogu odstopil zaradi okvare menjalnika. S tem se je na tretje mesto prebil Martin Brundle, ki pa je v sedemin\xc5\xa1estdesetem krogu odstopil zaradi okvare motorja. Schumacher je z ve\xc4\x8d kot minuto prednosti zmagal pred Bergerjem, tretjeuvr\xc5\xa1\xc4\x8deni Barrichello pa je za zmagovalcem zaostajal \xc5\xbee ve\xc4\x8d kot za krog. Christian Fittipaldi s Footworkom je bil \xc4\x8detrti, to\xc4\x8dke pa sta osvojila \xc5\xa1e Heinz-Harald Frentzen z Sauberjem in \xc3\x89rik Comas z Larrousse.'